b'\n_START_ARTICLE_\nMarksten\n_START_PARAGRAPH_\nMarksten er de sten, som i en tilsyneladende endel\xc3\xb8s str\xc3\xb8m dukker op p\xc3\xa5 markernes overflade, hvor de er i vejen for mejet\xc3\xa6rskere og andre maskiner._NEWLINE_Hvorfor arbejder stenene sig ikke nedad, n\xc3\xa5r de nu har en h\xc3\xb8jere massefylde end det omgivende jord?_NEWLINE_Sten kan rent faktisk forsvinde ned i jorden, da regnormene laver gange under stenenes og graver disse ned i 30 cm dybde. Det er derfor, man skal have store syldsten eller fundamentblokke under et legehus eller skur._NEWLINE_\xc3\x85rsagen til at sten i jordoverfladen flytter sig op oven p\xc3\xa5 jorden er, at de er koldere end jorden uden om. Derfor fryser vandet i jorden under stenen, s\xc3\xa5 den bliver l\xc3\xb8ftet fra at ligge lige i overfladen til at ligge oven p\xc3\xa5 jorden._NEWLINE_Et andet sp\xc3\xb8rgsm\xc3\xa5l er, hvorfor bliver der ved med at komme sten op? Den vigtigste \xc3\xa5rsag er, at man ikke kan t\xc3\xb8mme jorden for sten uden at solde den. Det er dog v\xc3\xa6rd at bem\xc3\xa6rke, at der for hvert \xc3\xa5r med effektiv indsamling ses tydeligt f\xc3\xa6rre sten \xc3\xa5ret efter, samt at stenene overordnet bliver mindre og mindre. Det er sj\xc3\xa6ldent at vi finder s\xc3\xa5 store sten som i stendysserne._NEWLINE_Derudover er nogle af de sten, som bliver samlet op i dag, ogs\xc3\xa5 blevet samlet op tidligere, fordi markskellene er blevet flyttet mange gange siden oldtiden._NEWLINE_Dertil kommer at der pl\xc3\xb8jes dybere i dag end tidligere, og bakkerne bliver nedpl\xc3\xb8jet, hvilket tr\xc3\xa6kker sten frem, som ellers kun langsomt ville dukke frem over flere \xc3\xa5r._NEWLINE_Sten arbejder sig op, fordi jorden skiftevis fryser og t\xc3\xb8r. Om vinteren fryser jorden fra overfladen og ned. Sten leder kulden bedre end jord, og undersiden af stenen afk\xc3\xb8les og fryser dermed hurtigere i en st\xc3\xb8rre dybde. Det vand, der findes i jorden, vil s\xc3\xb8ge mod den front, der fryser, idet trykket er lavest der, og der herved kan dannes en islinse p\xc3\xa5 undersiden af stenen. Det kan presse stenen opad, da vand udvider sig, n\xc3\xa5r det fryser._NEWLINE_Om for\xc3\xa5ret t\xc3\xb8r jorden nedefra og op p\xc3\xa5 grund af jordvarmen. Islinsen under stenen bliver til vand og derefter opst\xc3\xa5r et hulrum, n\xc3\xa5r vandet dr\xc3\xa6nes v\xc3\xa6k, og dermed kan jorden omkring stenen falde ned i hulrummet og forhindre stenen i at falde p\xc3\xa5 plads. Dermed har stenen passivt bev\xc3\xa6get sig opad. Denne proces foreg\xc3\xa5r hver vinter indtil flere gange, alt efter hvor mange perioder der er med t\xc3\xb8 og frost.'